የ30 አመቱ ቢላል ጂብሪል ከኢትዮጵያ ተሰዶ ሳዑዲ አረቢያ ከገባ አራት አመታት ተቆጠሩ። በአማራ ክልል ከቻግኒ አቅራቢያ ጓንጓ ወረዳ ተወልዶ ያደገው ቢላል የገበሬ ልጅ ነው። በጠባብ ማሳቸው በቆሎ፣ጤፍ ዳጉሳ አልፎ አልፎም ኑግ እንደሚዘሩ የሚናገረው ቢላል አመታዊ ምርታቸው ከ15 ኩንታል እንደማይበልጥ ይናገራል። ቢላል የተሻለ ነገር ፍለጋ ሥደት የጀመረው እዚያው ኢትዮጵያ ውስጥ ነው። የተሻለ የእርሻ መሬት የተሻለ የሥራ ቦታ ፍለጋ ቢላል ከቻግኒዋ የጓንጓ ወረዳ ወደ ቤኑንጉል ጉምዝ ቡለን ወረዳ አቀና። «መሬቱ ማዳበሪያ አይፈልግም። ከወጪ እናርፋለን።» ይላል ወደ ቡለን ወረዳ ለማቅናት ከወሰኑባቸው ምክንያቶች አንዱን ሲያስታውስ። የቤት እንስሳት እርባታ ጀምሮ ተሳክቶለት እንደነበርም ይናገራል።
